બળાત્કાર કેસઃ આસારામને આજીવન કેદની સજા
નવગુજરાત સમય | Publish Date: Apr 25 2018 8:58AM
એજન્સી : જોધપુર
જોધપુરની કોર્ટ બુધવારે બળાત્કાર કેસમાં પોતાનો ચુકાદો જાહેર કર્યો હતો. જજ મધુસૂદન શર્માએ સગીરા પર બળાત્કારના કેસમાં આસારામને આજીવન કેદની સજા સંભળાવી હતી જ્યારે તેમના બે સાથી શિલ્પી અને શરતચંદ્રને 20-20 વર્ષની જેલની સજા ફટકારી છે. ટીવી મીડિયાના જણાવ્યા પ્રમાણે સજા સંભળાવ્યા બાદ આસારામ રડી પડ્યા હતા.
કોર્ટે આસારામ સહિત ત્રણ આરોપીઓને દોષિત જાહેર કર્યા હતા. આસારામ ઉપરાંત શિલ્પી અને શરદને પણ દોષિત જાહેર કર્યા હતા. જ્યારે શિવા અને પ્રકાશને નિર્દોષ જાહેર કરવામાં આવ્યા છે. દોષિત જાહેર કર્યા બાદ કોર્ટે આસારામને આજીવન કેદની સજા ફટકારવામાં આવી છે.
આસારામના વકીલોએ ઓછી સજાની માંગણી કરી હતી
કોર્ટે દોષિત જાહેર કર્યા બાદ આસારામના વકીલોએ ઓછી સજા આપવાની દલીલ કરી હતી. વકીલોએ જજને કહ્યું હતું કે આસારામની ઉંમરને ધ્યાનમાં રાખીને તેમને ઓછી સજા કરવામાં આવે.
રાજસ્થાન, ગુજરાત, હરિયાણામાં એલર્ટ
આસારામ છેલ્લાં સાડા ચાર વર્ષથી જોધપુરની જેલમાં છે. પંચકુલામાં રામ રહીમની સામેના રેપ કેસના ચુકાદા પછી જેમ હિંસા ફાટી નીકળી હતી તેમ આસારામના ચુકાદા પછી કોઈ અનુયાયી હિંસા પર ઉતરી ન આવે તે માટે જોધપુર અને આજુબાજુના વિસ્તારોમાં સલામતીનો ચાંપતો બંદોબસ્ત કરાયો છે. શહેરમાં ૩૦ એપ્રિલ સુધી કલમ ૧૪૪ અમલી બનાવી દેવાઇ છે. સરકારે રાજસ્થાન, ગુજરાત અને હરિયાણામાં એલર્ટ જારી કરી કર્યું છે. પોલીસે આસારામના જોધપુરના આશ્રમ પર પણ કબ્જો લઇ લીધો છે.
આસારામના દિલ્હીના આશ્રમે અનુયાયીઓને અપીલ કરી છે કે તેઓ કાયદાને હાથમાં ન લે અને આસારામના સમર્થનમાં જોધપુર ન આવે. ગુરમીત રામ રહીમના ચુકાદા વખતે હરિયાણાના પંચકુલામાં જે હિંસા થઇ હતી તેવી સ્થિતિ જોધપુરમાં ન સર્જાય તે માટે વહીવટીતંત્ર એલર્ટ છે. આસારામ સામે જોધપુરમાં જેલની અંદર જ ચુકાદો જાહેર કરાશે. એ માટે જેલમાં જ કોર્ટ ઊભી કરાઇ છે. જોધપુરથી અવર-જવર કરતા તમામ વાહનોનું ચેકિંગ કરવામાં આવી રહ્યું છે.
ઉલ્લેખનીય છે કે સહારનપુરની કિશોરીએ આસારામ પર જોધપુરના આશ્રમમાં જાતીય સતામણીનો આરોપ મૂક્યો હતો. એ પછી આસારામની ૨૦૧૩માં ધરપકડ કરાઇ હતી. આ કેસમાં આસારામ દોષિત સાબિત થાય તો તેને ૧૦ વર્ષ સુધીની જેલની સજા થઇ શકે છે. ગૃહ મંત્રાલયે ત્રણેય રાજ્યોમાં આસારામના અનુયાયીઓની સંખ્યા વધુ હોવાથી સલામતી વધારવાની અને ચુકાદા બાદ કોઇ હિંસા ન સર્જાય તેની ખાતરી કરી લેવા ત્રણેય રાજ્યોને સૂચના આપી છે.
ડીઆઇજી (જેલ) વિક્રમ સિંહે જણાવ્યું હતું કે 'ચુકાદાના દિવસ માટે તમામ વ્યવસ્થા કરી દેવાઇ છે. કોર્ટ સ્ટાફ સાથે મજિસ્ટ્રેટ, આસારામ અને સહ-આરોપી તેમજ બચાવ અને સરકારી પક્ષના વકીલો કોર્ટરૂમમાં હાજર રહેશે.' એસસી/એસટી કેસો માટેની ખાસ કોર્ટ દ્વારા કેસમાં અંતિમ દલીલ સાતમી એપ્રિલે પૂરી થઇ હતી અને કોર્ટે તેનો ચુકાદો ૨૫ એપ્રિલ પર અનામત રાખ્યો હતો.
આ કેસની ચાર્જશીટમાં આસારામ અને શિવા, શિલ્પી, શરદ અને પ્રકાશ નામના અન્ય ચાર સહઆરોપીઓ છે. પોલીસે આ તમામની સામે પોસ્કો એક્ટ, જુવેનાઇલ જસ્ટિસ એક્ટ અને આઇપીસીની વિવિધ કલમો હેઠળ ગુના નોંધ્યા છે.
ઉત્તરપ્રદેશમાં પીડિતાના ઘરે સલામતી વધારાઇ
શાહજહાંપુર: જોધપુરમાં આસારામની સામે ચુકાદો જાહેર થવાનો છે તે અગાઉ જ આ કેસની ફરિયાદીના ઘરની આસપાસ ચાંપતો સલામતી બંદોબસ્ત મૂકી દેવાયો છે. ઉત્તરપ્રદેશની રહેવાસી આ કિશોરી પર આસારામે જોધપુર આશ્રમમાં બોલાવીને રેપ કર્યાનો આરોપ છે.
આ અંગે પોલીસે જણાવ્યું હતું કે 'પીડિતાના પરિવારની સલામતી પર સતત દેખરેખ રાખવામાં આવી રહી છે. અત્યાર સુધી ત્યાં પાંચ પોલીસકર્મીઓ હતા અને તેમાં વધારાના બે જવાનોને તૈનાત કરી દેવાયા છે. સીસીટીવી કેમેરા થકી તમામ મુલાકાતીઓ પર ચાંપતી નજર રાખવામાં આવી રહી છે.' આ કેસમાં ઘણાં સાક્ષીઓની હત્યા કરી દેવામાં આવી હોવાની ઘટનાઓ પણ બની છે તેના કારણે પોલીસ કોઈ ચાન્સ લેવા માગતી નથી.